Търносливка
Търнослѝвка е село в Южна България, община Ардино, област Кърджали.

География 

Село Търносливка се намира в източната част на Западните Родопи, на 10 – 15 km западно от границата им с Източните Родопи, на около 25 km запад-югозападно от центъра на град Кърджали и 4 km западно от град Ардино.

Селото, разтеглено по дължина на около километър и половина, е разположено по бѝло в направление северозапад – югоизток. На около километър и половина северозападно и 500 м по-ниско тече река Арда, по която минава границата между областите Кърджали и Смолян. На около 4 km от селото, отвъд реката, е село Вишнево. На около 4,5 km североизточно, надолу по течението на Арда, е Дяволският мост.

В северозападния си край село Търносливка има надморска височина около 970 – 980 m, а в югоизточния – около 940 m. Източно от Търносливка на около километър е село Родопско, а на около километър и половина североизточно от последното – село Ахрянско.

В падина̀та между Търносливка и Родопско има малък язовир.

Пътят до село Търносливка е отклонение на северозапад в село Светулка от третокласния републикански път III-865, идващ от Кърджали и през Светулка продължаващ към Ардино.

История 
Селото – тогава с име Тюрк-ереджек – е в България от 1912 г. Преименувано е на Търносливка с министерска заповед № 3775, обнародвана на 7 декември 1934 г.

Религии 
Религията, изповядвана в селото, е ислям.

Обществени институции 
Село Търносливка към 2020 г. е център на кметство Търносливка.

Молитвеният дом в селото е джамия.

Източници и бележки

Външни препратки 

Села в област Кърджали
Населени места в община Ардино